Alwi Shihab

Prof. Dr. H. Alwi Abdurrahman Shihab (bhâsa Arab: علوي عبد الرحمن شهاب Alawī ʿAbd ar-Raḥman Šihāb, lahèr 19 Agustus 1946 aropaaghi sala sèttong politikus Indonesia sè toman ngastanè mènangka Mentri Koordinator Kesejahteraan Rakyat èyantara tangghâl 21 Oktober 2004 kantos 7 Desember 2005. Sabellunna, salèrana toman dhâddhi Mentri Luar Negeri Indonesia ḍâri taon 1999 kantos taon 2001. Salèrana jhughân bekkas Katua Umum Partai Kebangkitan Bangsa.

## Riwayat oḍi'

### Pendidikan
Alwi Abdurrahman Shihab bâkto ghi' kènè' bân ngoḍâ oḍi' è Makasar, Malang, bân Kairo. Alwi alanjutaghi kuliyah sarjana è Universitas Al-Azhar bân ollè ghellâr LC taon 1968 bidang filsafat Islam. Salèrana pas alanjuttaghi pendidikan magister è Indonesia è Institut Agama Islam Negeri Alaudin, Ujung Pandang taon 1986. Ghellâr doktor lughâlluna èkaollè taon 1990 ḍâri Universitas Ain Shams, Kairo kalabân disertasi penelitian è bidang tasawuf bân filsafat Islam sè anḍi' jhuḍul tesis Tasawuf Islam dan Dampaknya terhadap Tasawuf Kontemporer Indonesia. 

Alwi jhughân ollè ghellâr magister ḍâri Universitas Temple, Amerika Serikat sè ètarèma taon 1992. Aromasa korang cokop kalabân sèttong ghellâr doktor, salèrana pas akuliyah polè kaangghuy ghèllâr doktor sè kapèng ḍuwâ' è Universitas Temple, lolos taon 1995 kalabân jhuḍul disertasi Gerakan Muhammadiyah dan Kontroversinya dengan Misi Kristen di Indonesia.

Alwi jhughân nerrossaghi pendidikan pascadoktoral è Sekolah Teologi Universitas Harvard taon 1995-1996. Salèrana pas agabung bân Seminari Hartford e Hartford mènangka profesor aghâma. Taon 1998 salèrana ngastanè mènangka rekan bân profesor tamoy è Sekolah Teologi Universitas Harvard-Pusat Studi Aghâma-Aghâma Dunnya.

È taon 1990-an Alwi nolès buku sè aèssè interaksi Islam-Kristen: Islam Inklusif. Salèrana jhughân aghâbây ḍuwâ' karjâ kaangghuy èpaterbi': sèttong manuskrip sè ajhuḍul American Students' Perceptions of Islam, bân versi terjemahan (ḍâri bhâsa Arab ka bhâsa Inggris) ḍâri publikasi sebelunna sè ajhuḍul Islamic Mysticism and Its Impact on Indonesian Society.

### Akademis
Sabellunna noro’ Partai Kebangkitan Bangsa bân molè ka Indonesia, Alwi oḍi’ neng è Washington, DC, Amerika Serikat. È ḍissa', salèrana ngajhâr aghâma Islam è Hartford Seminary molaè taon 1996. Jhughân ngajhâr è Harvard Divinity School è  Universitas Harvard (1998) bân è Auburn Theological Seminary of New York. 

Nyama Alwi èkennal èyantara para cendekiawan bân pemikir Islam Amerika. Salèrana panèka sala sèttong orèng ahli Islam sè lughâllu bâḍâ è Boars of Trustee è sèttong lembaga pangajhiyân sè afiliasi sareng  Harvard Divinity School.

### Karir politik
Taon 1999 Alwi dhâddhi angghuta DPR. Saterrossa ngastanè mènangka Mentri Luar Negeri è taon 1999. Molaè taon 2002, salèrana ampon dhâddhi Katua Umum Partai Kebangkitan Bangsa (PKB). È ḍâlem kapamimpinanna, PKB abhâreng Golkar kaangghuy nyalonnaghi Jenderal TNI (Purn) Wiranto bân Solahuddin Wahid mènangka calon prèsidèn bân bâkkèl prèsidèn è pemilu 2004, namong pasangan kasebbhut ta' mennang. È bâkto prèsidèn Susilo Bambang Yudhoyono aghâbây Kabinet Indonesia Bersatu, Alwi èpadhâddhi Mentri Koordinator Kesejahteraan Rakyat. Samarèna èlepas è parombhâghân tangghâl 5 Desember 2005, Alwi èrencanaaghi bhâkal ngastanè mènangka otosan hosos kaangghuy kerjasama bân Timur Tengah.

## Publikasi
Alwi ampon nolès brâmpan buku, èyantarana:

* Akar Tasawuf di Indonesia-antara Tasawuf Sunni dan Tasawuf Falsafi (Akar Tasawuf Sunni dan Tasawuf Filsafat), èpaterbi' ḍâri IMaN taon 2009.
* Membedah Islam di Barat- Menepis Tudingan Meluruskan Kesalahpahaman, èpaterbi' ḍâri Gramedia taon 2004.
* Islam Sufistik, Mizan 2001.
* Membendung Arus-Respon Gerakan Muhammadiyah terhadap Penetrasi Misi Kristen di Indonesia, Mizan1998.
* Islam Inklusif-Menuju Sikap Terbuka dalam Beragama (Islam Inklusif-Menuju Keterbukaan Agama), Mizan 1997.

## Kaoḍi'ân pribadi

### Kalowarga
Alwi Shihab iyâ arèya katoronan Arab Hadhrami bân ngako mènangka Sayyid otabâ katoronanna Nabi Muhammad SAW (lèbât Ali ibni Husain, kompoy ḍâri Muhammad).

Alwi akabin sareng Ashraf Shahab, MBA (sorang ghuru) pas anḍi' potra tello', Rizvi, Samira bân Samy. Alwi panèka alè'na mantan Mentri Agama è Kabinet Pembangunan VII,  Quraish Shihab bân anom ḍâri presenter Najwa Shihab.

Salèrana terros nyoba' kaangghuy ngatorragi Islam sè inklusif bân moderat, sè adhâsar ḍâri bâcaan Al-Qur'an.

## Sombher